El comerç ix al carrer durant la Fira Andalusa d’Abril
2025-07-24

Aprofitant que la ciutat de Burjassot estarà eixe cap de setmana molt animada amb motiu de la celebració de la Fira Andalusa d’Abril, el comerç local celebrarà, dissabte que ve 13 d’abril, una nova edició de la campanya “Botigues al carrer”. Així, mentre els sabors i aromes del Sud es deixen sentir i gaudir a l’Antic Mercat, els comerciants de l’Associació de Comerç i Serveis trauran els seus articles i productes al carrer, sense un altre objectiu que acostar els seus serveis a la clientela de Burjassot i continuar animant i promocionant el comerç de proximitat.

Així, eixos comercials del municipi, com la Carretera de Llíria, es contagiaran dels ritmes andalusos per a acostar-se a la ciutadania, en una iniciativa que, torna a comptar amb la col·laboració de la regidoria de Promoció Econòmica de l’Ajuntament de Burjassot, que dirigeix Roc Senent, a través de CEMEF.